Дзяржаўная ўстанова адукацыі “Сярэдняя школа №7 г. Ваўкавыска”

Квэст-гульня

“Не проста ў словы я гуляю”

 Шульга Алена Чаславаўна

 настаўнік пачатковых класаў

 вышэйшая кваліфікацыйная катэгорыя

Ваўкавыск 2022

Мэты:

* пашыраць і паглыбляць веды аб роднай мове;
* фарміраваць ўменне працаваць у камандзе, дасягаць кампраміса;
* развіваць пазнавальную цікавасць школьнікаў, крэатыўнае мысленне;
* развіваць камунікатыўныя навыкі;
* выхоўваць нацыянальную самасвядомасць, патрыятызм, культуру зносін.

Абсталяванне –канверты з маршрутамі, лісты з заданнямі для кожнага прыпынку. На дзвярах кожнага кабінета, бібліятэкі, музея – эмблема прыпынку.

Ход гульні:

1. Уступная гутарка

( гучыць песня « Беларусь – мой дом», словы і музыка Ірына Бейня)

Настаўнік: Добры дзень, дарагія сябры! Я вельмі рада бачыць вас у нашай зале. Хто з вас здагадаўся, чаму нашу сустрэчу я пачала з гэтай песні? ( Адказы вучняў) Так ,сапраўды,мы з вамі сёння зноў скажам словы захаплення нашай Радзіме, яе працавітым людзям і роднай мове.

1 вучань

Ёсць такая зямля, дзе крыніцы звіняць,

Пераліўчата ззяюць азёры,

Дзе стаяць веліканы – капцы-курганы,

Векавечным парослым борам.

2 вучань

Ёсць такая зямля: дзень адзін пражывеш

І адступяць ліхія нягоды,

Будзеш марыць аб ёй, будзе сніцца табе,

Будзеш помніць яе ты заўсёды.

3 вучань

Вось на гэтай зямлі шчасце выпала мне

Жыць, за плугам хадзіць і збіраць

Непаўторныя казкі і песні яе,

Каб, сябры, ўсе іх вам перадаць.

Настаўнік: Дзякуй вялікі ,дзеці. Наша Радзіма – найпрыгажэйшая ў свеце. Многія пісьменнікі, паэты ўслаўлялі яе прыгажосць. І рабілі яны гэта на роднай беларускай мове. Зараз я запрашаю сюды маіх памочнікаў. Гэта дзяўчынка Васілінка і хлопчык Лянок. Ці памятаеце вы, дзе мы сустракаліся з імі? (Адказы вучняў) Так, малайцы. Васілінка і Лянок добра знаёмы нам па падручніку “Літаратурнае чытанне”. Вам слова, Васілінка і Лянок.

Васілінка: Добры дзень, сябры! Сёння ў нас свята! Свята роднай мовы!

Лянок : Мы з вамі ўспомнім загадкі і казкі, прымаўкі і прыказкі.

Васілінка: Праверым, як вы, дарагія хлопчыкі і дзяўчынкі, ведаеце родную мову, любіце яе.

Лянок: Наша родная беларуская мова ўваходзіць у склад дзесяці самых прыгожых моў свету. А па мілагучнасці займае другое месца пасля італьянскай.

Васілінка: Родная мова – душа нашага беларускага народа. Пакуль жыве мова- жыве і народ. Я ведаю,што хлопчыкі і дзяўчынкі падрыхтавалі вершы пра родную мову. Давайце іх паслухаем.

**1**.Мова родная… Беларуская…

Ты — мая назаўсёды любоў...

Не ў лясочку — сцяжыначка вузкая,

А — прасторы жытнёвых палёў…

**2**.Ахіне ветрык вольнымі словамі —

І ў душу завітае святло…

А ці сталі б народам без мовы мы —

Каб на свеце яе не было?

**3**.Мова шчырая… Мілагучная…

Жаваронкамі словы звіняць…

Хто сказаў пра яе, што — нязручная,

Каб штодзённа на ёй размаўляць?

**4**.Адмаўляць мове роднай у годнасці —

Бы ў галоднага хлеб адымаць…

Хто не згоден з яе неабходнасцю —

Не спяшайце яе зневажаць…

**5**.Мова мілая… Прыгажэйшая

З лепшых моў, што дагэтуль былі…

Хто яе абылгаў, што — бяднейшая,

Чым астатнія мовы зямлі?

**6**.Без яе не праліць сэрца словамі,

Без яе хараство не апець…

Даражыце, бы скарбніцай, моваю,

Каб сваю, беларускую, мець!

**7**.Мова цёплая… Мова матчына…

Ў кожным слове — свая прыгажосць…

Мы павінны быць лёсу ўдзячнымі

І за тое, што мова ў нас ёсць,

**8**.І за тое, што роснаю раніцай

Запаліўшы святлом далягляд,

Промні сонейка нам усміхаюцца

І спявае навокал зямля…

Лянок: Малайцы, дзякуй вялікі за такія цудоўныя словы пра нашу беларускую мову.

Васілінка: Мне таксама вельмі спадабалася. Але я думаю, што ўжо пара пачынаць нашу квэст- гульню

Лянок: Так, нашых маленькіх сяброў чакаюць складаныя выпрабаванні. Але перш, чым пачаць гульню, прапаную правесці размінку.

Васілінка: Згодна. Пачынаем з бліц- пытанняў.

Лянок: Сталіца Рэспублікі Беларусь.

Васілінка: Другі хлеб беларусаў.

Лянок: Найбольш вядомы прыродны запаведнік у нашай краіне.

Васілінка: Птушка – сімвал Беларусі.

Лянок:. Самае вялікае возера Беларусі?

Васілінка: Назавіце дзяржаўныя сімвалы Рэспублікі Беларусь.

Лянок: На якой рацэ стаіць горад Гродна?

Васілінка: Колькі абласцей у складзе нашай рэспублікі?

Лянок: Якія краіны мяжуюць з нашай Радзімай?

Васілінка: Самы магутны звер Белавежы

2.Аб’яўленне мэты гульні, правілаў.

Лянок: Малайцы,бачым, вы добра падрыхтаваліся да спаборніцтва.

Васілінка: Зараз кожная каманда атрымае маршрутны ліст ( Дадатак 1), у якім у пэўнай паслядоўнасці паказаны прыпынкі, што трэба прайсці. Гэта наступныя прыпынкі :

**Прыпынак “Мовазнаўцы” каб № 61**

**Прыпынак “Бабулін куфэрак” музей**

**Прыпынак “З рога ўсяго многа” бібліятэка**

**Прыпынак “Перакладчыкі” каб №63**

**Прыпынак “Літаратурны” каб № 26**

 Лянок: У кожным кабінеце камандзе будзе прапанавана заданне, якое яна павінна выканаць за 5 хвілін. Калі ўсё выканана правільна, каманда атрымлівае частку малюнка і рухаецца далей.

Васілінка: Перамагае каманда, якая першая збярэ малюнак і прачытае выказванне пра родную мову.

Лянок: Каманды да гульні гатовы? Пачынаем

**Прыпынак “Мовазнаўцы” каб № 61**

1.Конкурс ”Назаві адным словам”

Страказа, муха, чмель (насякомыя).

Ружа, рамонак, валошка (кветкі).

Стрыж, ластаўка, верабей (птушкі).

Фуфайка, спадніца, сукенка (адзенне).

Ліса, воўк, бабёр (звяры).

Чаравікі, боты, туфлі (абутак).

2.Конкурс ”Наадварот”

*Падабраць словы - антонімы*

Ранак,

 зіма,

 высока

 шырокі.

 ідзе

3.Закрэслі лішнюю літару

Р(э/а)ка, сн(е/я)гір, ц(э/а)гла, (дз/д)яцел, д(о/а)мы, ве(т/ц)ер, ласта(у/ў)ка.

**Прыпынак “Бабулін куфэрак” музей**

1.Перад вамі элементы мужчынскага і жаночага адзення беларусаў. Падпішыце кожны малюнак (Дадатак 2).

2.Адгадайце загадкі, пакажыце адгадкі на малюнках (у нашым выпадку – на паліцах музея) (Дадатак 3)

Па возеры шпарка снуе карабель,

Як пройдзе – пакіне раўнюсенькі след,

Бо хвалі старанна разгладзіць усе.

Месяц гэты вузкі, гнуты,

У яго знутры зубкі,

Ён калісьці вельмі дбайна

Жыта жаў замест камбайна.

Чым больш я кручуся, тым больш таўсцею.

 Цалаваны, мілаваны , ды пад лаву схаваны

3. Да якога свята адносіцца дадзеная ілюстрацыя? (Дадатак 4)

**Прыпынак “З рога ўсяго многа” бібліятэка**

1.Конкурс ”Складзі прыказку”
*Кожная каманда атрымае канверт з часткамі прыказак*

✓ Няма смачнейшай вадзіцы, як у роднай крыніцы.
✓ Свая хатка — як родная матка.
✓ У гасцях добра, а дома лепш.
✓ Чалавек без Радзімы, што салавей без песні.
✓ Як мы да людзей, так і людзі да нас.
✓ Няма лепшай хаткі, як у роднай маткі.
✓ Для ўсякай птушачкі сваё гняздо мілае*.*

2.Конкурс “ Узгадай казку па ўрыўку”

1. Гэй, каза, збірай манаткі,

Уцякай хутчэй ты з хаткі,

Бо вунь дзед ідзе, ён касу нясе! (“Каза-манюка”)

2. Дык вось, каточак, мой галубочак, хлеб ёсць, соль ёсць – капусты няма. (“Каток – залаты лабок”)

3. Дык вось, каму слава, таму і булкі. А вы, гультаі, ідзіце прэч адгэтуль. Ко-ко-ко! Дзеткі, бяжыце сюды хутчэй! (“Пшанічны каласок”)

4. Карова, карова, дай масла! Пеўнік ляжыць і не дыхае, бобінкай падавіўся. (“Як курачка пеўніка ратавала”)

5. Аднаго разу мужык пайшоў у лес, высек з алешыны палена, прынёс дахаты і кажа жонцы: ”На,калышы”. (“Піліпка-сынок”)

6. Тылі-тылі, скрыпіца, тут сядзела лісіца,

А ў лісіцы новы двор, сем дачушак на выбор,

Восьмы пеўнік, гэта мой. (“Коцік, пеўнік і лісіца”)

3.Адгадайце рэбусы( назвы птушак) (Дадатак 5)

**Прыпынак “Перакладчык” каб №63**

1. Перакладзі на беларускую мову словы

 Учебник, тетрадь, пенал, карандаш, краски, кисточка, портфель,рисование,дневник, учитель.

1. Перакладзі на беларускую мову сказы

Наша Родина – Республика Беларусь. Столица Беларуси – город Минск. В Минске много театров, музеев, парков. Минск – красивый город.

1. Скажы па- беларуску

Здравствуйте, спасибо,пожалуйста, извините, до свидания.

**Прыпынак “Літаратурны” каб № 26**

1.Гульня “Літара згубілася”.

Весела звініць збанок (званок),

Кліча: “Дзеці, на ўрок!”

“Малако дае карова”,-

Напісаў на кошцы (на дошцы) Вова.

Ліза мазі папрасіла,

Лізу вуха (муха) укусіла.

Закрычаў Рыгорка:

“З неба ўпала горка (зорка)!”

Не праедзем, дружа,

На дарозе ружа (лужа).

Кажа Славік Светцы:

 -Цесна тыгру ў кветцы (клетцы).

Памажыце, ды хутчэй,

Я не сплю ўжо пяць начэй.

Так ударыўся аб слуп,

Што зламаў пярэдні дуб (зуб).

Радуецца Воля:

Узышла фасоля,

І на градцы ля ракі

Павылазілі суркі (гуркі).

2.Конкурс “Пагуляем у рыфмы”

Па лясах блукае статак

Волатаў і немаўлятак.

Гэта пушчы спадары –

Белавежскія…(зубры)

Дзяцел з ночы быў сярдзіты,

Тэлеграму пераблытаў.

І пайшла па лесе байка

З’еў лісіцу шэры... (зайка)

На зіму ён спаць кладзецца

Да вясны аж не прачнецца.

А а прыгрэе сонца ледзь-

Выйдзе з логава...( мядзведзь )

Яму не патрэбны

Піла і тапор,

Хаціну без іх

Пабудуе...  ( бабёр )

Шчыплюць траўку каля рэчкі

 У цёплых кажушках... (авечкі).

Яшчэ загадка:

У дрэве хатка,

Арэшкаў горка,

Гаспадыня- (вавёрка)

3.Назаві 5 прозвішчаў і імён беларускіх паэтаў і пісьменнікаў

1. Падвядзенне вынікаў, узнагароджванне каманд

Васілінка: Вось і закончылася наша гульня. Усе каманды паспяхова справіліся з заданнямі квэсту і атрымалі вось такія малюнкі. ( Дадатак 6)

Лянок: Мы развітваемся з вамі, жадаем вам поспехаў у вывучэнні сакрэтаў роднай мовы. На развітанне прапануем паслухаць яшчэ адзін верш пра нашу беларускую мову.

Пагавары са мной на мове,

На нашай роднай, не чужой.

Адчуеш ты – у кожным слове

Душа яднаецца з душой.

І сэрцу сэрца адкрывае

Свае духоўныя сады –

Там салаўіны хор спявае,

Там смак крынічнае вады.

Там рэха продкаў прамаўляе

Малітвы светлыя здалёк,

Нібыта нас благаслаўляе

На добры шлях, на лёгкі крок.

У словах тых – надзеі нашы

І нашы мары пра жыццё.

Калі мы з мовай –

Нас не страшыць

Ні гвалт, ні мор, ні забыццё.

Пагавары са мной на мове,

Забудзь на час пра “языкі”.

Няхай гучаць у кожным слове

І продкі нашы, і вякі!

І. Пракаповіч

 **Дадатак 1**

**Маршрутны ліст каманды 1**

**1. Прыпынак “Літаратурны” каб. № 26**



**2.Прыпынак “Перакладчыкі” каб № 63**



**3.Прыпынак “З рога ўсяго многа” бібліятэка**



**4.Прыпынак “Бабулін куфэрак” музей**



**5. Прыпынак “Мовазнаўцы” каб № 61**

 **Дадатак 2**



**Дадатак 3**

 

 

**Дадатак 4**



**Дадатак 5**



Сыч



Верабей



Зязюля



Варона

**Дадатак 6**

